มนูญ ลีเชวงวงศ์

นายแพทย์มนูญ ลีเชวงวงศ์ (เกิด 26 สิงหาคม พ.ศ. 2492) เป็นแพทย์ชาวไทย ประธานทุนง่วงอย่าขับ มูลนิธิรามาธิบดี และอดีตประธานทุนวิจัยวัณโรคดื้อยา ศิริราชมูลนิธิ

 ประวัติ 
นายแพทย์ มนูญ ลีเชวงวงศ์ เกิดเมื่อวันที่ 26 สิงหาคม พ.ศ. 2492 ในครอบครัวคนไทยเชื้อสายจีนที่ยากจน ในกรุงเทพมหานคร จบการศึกษาระดับมัธยมจากโรงเรียนเซนต์คาเบรียล ก่อนจะเข้าศึกษาต่อที่มหาวิทยาลัยมหิดล ในสาขาวิทยาศาสตร์การแพทย์ จากนั้นเข้ารับการศึกษาต่อคณะแพทย์ศาสตร์ โรงพยาบาลรามาธิบดี จนสำเร็จการศึกษาในปี พ.ศ. 2515 ก่อนไปศึกษาต่อยังประเทศสหรัฐอเมริกา แผนกวิชาอายุรกรรม โรคทางเดินหายใจ โรคผู้ป่วยหนัก ที่ Mount Sinai School of Medicine มหานครนิวยอร์ก กระทั่งสำเร็จการศึกษา และได้รับการติดต่อให้เป็นอาจารย์ผู้สอน Assistant clinical professor ณ สถาบันแห่งนี้ในปี พ.ศ. 2523
ประวัติจากหน้าสตรี หนังสือพิมพ์เดลินิวส์ ประจำปี พ.ศ. 2546
น.พ.มนูญ เดินทางกลับสู่ประเทศไทยในปี พ.ศ. 2534 และเข้าทำงานเป็นแพทย์ประจำโรงพยาบาลวิชัยยุทธ จนถึงปัจจุบัน โดยมีตำแหน่งเป็นหัวหน้าประจำห้องไอซียู เฉพาะทางด้านโรคทางเดินหายใจ ผู้ป่วยหนัก และโรคผู้สูงอายุ

นายแพทย์ มนูญ มีชื่อเสียงมาจากการเป็นหัวหน้าคณะแพทย์ที่รักษาอาการของ บิ๊ก ดีทูบี หรือ นายปาณรวัฐ กิตติกรเจริญ นักร้องวัยรุ่นชื่อดังที่ประสบอุบัติเหตุรถคว่ำที่คูน้ำข้างถนนศรีนครินทร์ขาออก ในปี พ.ศ. 2546 โดย น.พ.มนูญ ได้ให้การรักษาฝีในสมองตัวยาฆ่าเชื้อราตัวใหม่ชื่อ voriconazole จากประเทศออสเตรเลีย

นายแพทย์ มนูญ เป็นนายกสมาคมโรคเอดส์แห่งประเทศไทยสองสมัย พ.ศ. 2550 - 2554น.พ.มนูญเป็นนายกสมาคมโรคเอดส์แห่งประเทศไทยสองสมัย และปัจจุบันเป็นที่ปรึกษาสมาคมโรคเอดส์แห่งประเทศไทย เป็นประธานชมรมเชื้อราทางการแพทย์ประเทศไทย พ.ศ. 2558 - 2568

กิจกรรมด้านสังคม นายแพทย์ มนูญ เป็นอดีตประธานทุนวิจัยวัณโรคดื้อยา ในพระอุปถัมภ์สมเด็จเจ้าฟ้าฯ กรมพระนราธิวาสราชนครินทร์ บดินทรเชษฐภคินี ของศิริราชมูลนิธิ ทำการตรวจเสมหะเพื่อเพาะเชื้อวัณโรคและตรวจหาความไวต่อยาให้ฟรีกับคนไข้จากสถานพยาบาลของรัฐตั้งแต่ พ.ศ. 2544 - 2559 เพื่อให้ผู้ป่วยได้รับการรักษาด้วยยาที่ถูกต้อง รณรงค์ลดการแพร่เชื้อโรคทางเดินหายใจด้วยการใส่หน้ากากอนามัยและล้างมือ และเริ่มโครงการป้องกันวัณโรคจากคนสู่ช้างร่วมกับสัตวแพทย์

นายแพทย์ มนูญ เป็นประธานทุนง่วงอย่าขับ ในพระอุปถัมภ์สมเด็จเจ้าฟ้าฯ กรมพระนราธิวาสราชนครินทร์ บดินทรเชษฐภคินี ของมูลนิธิรามาธิบดี ซึ่งรณรงค์เรื่องการง่วงแล้วไม่ขับรถ ตั้งแต่ พ.ศ. 2547นพ.มนูญ ลีเชวงวงศ์ ประธานกรรมการทุนง่วงอย่าขับ มูลนิธิรามาธิบดีในสมเด็จพระอุปถัมภ์สมเด็จพระเจ้าพี่นางเธอ เจ้าฟ้ากัลยาณิวัฒนา กรมหลวงนราธิวาสราชนครินทร์ และเริ่มโครงการเด็กไทยรักษ์สมองในปี พ.ศ. 2555 โครงการเด็กไทยรักษ์สมอง รณรงค์เด็กไทยนอนหลับให้เพียงพอ และเริ่มรณรงค์จุดธูปแล้วรีบดับเพื่อลดโลกร้อนและการป่วยเป็นมะเร็ง

 รางวัลที่ได้รับ 

 นายแพทย์มนูญได้รับรางวัลทั้งหมด 9 รางวัล: 

 เป็นแพทย์โรงพยาบาลเอกชนคนแรกของประเทศที่ได้รับรางวัลแพทย์ดีเด่นของแพทยสภา พ.ศ. 2561 ด้านผู้ปฏิบัติงานจากการอุทิศตนและเสียสละเวลาทำงานเพื่อสังคมและส่วนรวม มีผลงานเป็นที่ประจักษ์เมื่อวันที่ 9 ตุลาคม พ.ศ. 2561 ในวันสถาปนาแพทยสภา 50 ปี
 ได้รับรางวัลศิษย์เก่าดีเด่นโรงเรียนเซนต์คาเบรียล ในงานฉลอง 99 ปีโรงเรียนเซนต์คาเบรียลเมื่อวันที่ 9 กุมภาพันธุ์ พ.ศ. 2562
 ได้รับมอบโล่เกียรติยศ รางวัล “บุคคลคุณภาพแห่งปี 2021” ด้านวิทยาศาสตร์ จากมูลนิธิสภาวิทยาศาสตร์และเทคโนโลยีแห่งประเทศไทย (มสวท.) เมื่อวันที่ 9 ธันวาคม พ.ศ. 2564
 ได้รับโล่ประกาศเกียรติคุณเป็น “ค่าของแผ่นดิน” ประเภทบุคคล ที่มีผลงานด้านการส่งเสริมและพัฒนาสาธารณสุข ซึ่งเป็นรางวัลสำหรับผู้ที่ได้ทำคุณประโยชน์ให้แก่ประชาชน สังคม และประเทศชาติ จากคณะกรรมการเอกลักษณ์ของชาติ สำนักนายกรัฐมนตรี เมื่อวันที่ 16 มีนาคม พ.ศ. 2565
 ได้รับใบประกาศเกียรติคุณและเข็มเชิดชูเกียรติบุคคลและหน่วยงานด้านความปลอดภัยทางถนน จากนายวันมูหะมัดนอร์ มะทา ประธานรัฐสภา ที่อาคารรัฐสภา เมื่อวันที่ 22 มกราคม พ.ศ. 2568 จากการริเริ่มโครงการรณรงค์คนไทยให้ตระหนักถึงอันตรายของการง่วงหลับในขณะขับขี่
 ได้รับรางวัล “พญาราชสีห์” สาขา สุขภาพและการแพทย์ รางวัลสำหรับบุคคลที่กล้าหาญในการทำความดี และสร้างแรงบันดาลใจให้สังคมเห็นคุณค่าของการทำความดีและความเสียสละ เมื่อวันที่ 20 เมษายน 2568 ณ ศูนย์ประชุม สถาบันวิจัยจุฬาภรณ์
 ได้รับรางวัลศิษย์เก่าแพทย์รามาธิบดีดีเด่น ด้านบริการ เมื่อวันที่  5 สิงหาคม พ.ศ. 2568 ในโอกาสครบรอบ 60 ปี คณะแพทยศาสตร์โรงพยาบาลรามาธิบดี มหาวิทยาลัยมหิดล
 ได้รับรางวัลศิษย์เก่าดีเด่น คณะวิทยาศาสตร์ มหาวิทยาลัยมหิดล ประจำปีพุทธศักราช 2568 เมื่อวันที่ 21 ตุลาคม พ.ศ. 2568 เนื่องในโอกาสวันคล้ายวันสถาปนาคณะวิทยาศาสตร์ มหาวิทยาลัยมหิดล ครบรอบ 67 ปี
 ได้รับรางวัล “คุณูปการ เพื่อยกย่องบุคคลที่มีคุณูปการต่อองค์กร สังคม หรือประเทศชาติ” ด้านป้องกันและลดอุบัติเหตุทางถนน ประเด็น“ง่วงไม่ขับ” จากนายพัฒนา พร้อมพัฒน์ รัฐมนตรีว่าการกระทรวงสาธารณสุข ในงานประชุมวิชาการขับเคลื่อนนโยบายระดับชาติ ”ง่วงไม่ขับ ชีวิตไม่เสี่ยง” จัดโดยกรมควบคุมโรค กระทรวงสาธารณสุข และองค์การอนามัยโลก ที่โรงแรมพูลแมน คิงเพาเวอร์ วันที่ 8 ธันวาคม 2568  

อ้างอิง

หมวดหมู่:แพทย์ชาวไทย
หมวดหมู่:บุคคลจากคณะแพทยศาสตร์โรงพยาบาลรามาธิบดี มหาวิทยาลัยมหิดล
หมวดหมู่:บุคคลจากโรงเรียนเซนต์คาเบรียล
หมวดหมู่:ชาวไทยเชื้อสายจีน